ดาวโจนส์ปิดลบ 16.8 จุด
ดัชนีดาวโจนส์ตลาดหุ้นนิวยอร์กปิดลดลงเป็นวันที่ 4 ติดต่อกัน หลังข้อมูลเศรษฐกิจไม่ช่วยกระตุ้นความเชื่อมั่นนักลงทุน ด้าน น้ำมันปิดที่ 75.39 ดอลลาร์
14 ส.ค. 2553

ดัชนีดาวโจนส์ตลาดหุ้นนิวยอร์กปิดลดลงเป็นวันที่ 4 ติดต่อกัน หลังข้อมูลเศรษฐกิจไม่ช่วยกระตุ้นความเชื่อมั่นนักลงทุน ด้าน น้ำมันปิดที่ 75.39 ดอลลาร์
ดัชนีเฉลี่ยอุตสาหกรรมดาวโจนส์ปิดลบ 16.80 จุด หรือ 0.16% แตะที่ 10,303.15 จุด ขณะที่ดัชนี S&amp;P 500 ปรับตัวลง 4.36 จุด หรือ 0.40% ปิดที่ 1,079.25 จุด และดัชนี Nasdaq ร่วงลง 16.79 จุด หรือ 0.77% ปิดที่ 2,173.48 จุด
นักวิเคราะห์กล่าวว่า หุ้นเผชิญแรงขายและซื้อสลับกันไปมาตลอดทั้งวัน แต่แรงซื้อ ซึ่งได้รับปัจจัยบวกจากความเชื่อมั่นผู้บริโภคที่ปรับตัวขึ้น ยังไม่สามารถชดเชยแรงขาย อันเนื่องมาจากความเชื่อมั่นที่อ่อนแอของนักลงทุนต่อแนวโน้มเศรษฐกิจ หลังจากที่มีการเปิดเผยยอดค้าปลีกที่เพิ่มขึ้นน้อยกว่าคาดการณ์
โดยเมื่อวันศุกร์ รอยเตอร์/มหาวิทยาลัยมิชิแกนเปิดเผยดัชนีความเชื่อมั่นขั้นต้นไต่ขึ้นสู่ระดับ 69.6 ในเดือนสิงหาคม จากระดับ 67.8 ในเดือนที่แล้ว ซึ่งเป็นระดับต่ำสุดนับตั้งแต่เดือนพฤศจิกายน 
ด้านตลาดน้ำมันไนเม็กซ์ของสหรัฐฯ ราคาน้ำมันดิบ ชนิด ไลท์สวีต ครูด งวดส่งมอบเดือนกันยายน ลดลง 35 เซนต์ ปิดที่ 75.39 ดอลลาร์ต่อบาร์เรลซึ่งราคาน้ำมันก็ปรับลดลงติดต่อกัน 4 วันเช่นกัน ขณะที่ เบรนท์ ลอนดอน งวดส่งมอบเดือนเดียวกัน ลดลง 52 เซนต์ ปิดที่ 74.57 ดอลลาร์สหรัฐต่อบาร์เรล